Anifeiliaid, Cymru Enwi, cymhwyso a chychwyn 1 1 Enw’r Rheoliadau hyn yw Rheoliadau Safonau Sootechnegol (Cymru) 2018. 2 Mae’r Rheoliadau hyn yn gymwys o ran Cymru. 3 Daw’r Rheoliadau hyn i rym ar 1 Rhagfyr 2018. Dehongli 2 1 Yn y Rheoliadau hyn, ystyr “y Rheoliad Bridio Anifeiliaid” yw Rheoliad (EU) 2016/1012 Senedd Ewrop a’r Cyngor dyddiedig 8 Mehefin 2016 ar amodau sootechnegol ac achyddol ar gyfer bridio a masnachu anifeiliaid bridio o frid pur, moch bridio hybrid a’u cynhyrchion cenhedlol, a dod â hwy i’r Undeb, ac sy’n diwygio Rheoliad (EU) Rhif 652/2014, Cyfarwyddebau’r Cyngor 89/608/EEC a 90/425/EEC ac yn diddymu actau penodol ym maes bridio anifeiliaid. 2 Mae i ymadroddion nad ydynt wedi eu diffinio yn y Rheoliadau hyn ac y mae’r ymadroddion Saesneg cyfatebol yn digwydd yn y Rheoliad Bridio Anifeiliaid yr un ystyr yn y Rheoliadau hyn ag sydd gan yr ymadroddion Saesneg cyfatebol at ddibenion y Rheoliad Bridio Anifeiliaid. Yr awdurdod cymwys 3 Gweinidogion Cymru yw’r awdurdod cymwys at ddibenion y Rheoliad Bridio Anifeiliaid. Gorfodi 4 Gorfodir y Rheoliad Bridio Anifeiliaid gan yr awdurdod cymwys. Hysbysiadau 5 1 Caniateir i unrhyw hysbysiad sydd i’w gyflwyno o dan y Rheoliad Bridio Anifeiliaid gael ei anfon at y gweithredwr— a drwy’r post; neu b yn electronig, i’r cyfeiriad post neu’r cyfeiriad electronig a ddarperir gan y gweithredwr i’r awdurdod cymwys. 2 Os anfonir yr hysbysiad yn electronig at y gweithredwr, nid yw ond i’w drin fel pe bai wedi cael ei roi— a os yw’r gweithredwr wedi mynegi i’r awdurdod cymwys ei barodrwydd i gael hysbysiad drwy gyfrwng electronig a’i fod wedi darparu cyfeiriad sy’n addas at y diben hwnnw; a b os anfonwyd yr hysbysiad i’r cyfeiriad hwnnw. Rhwymedigaeth i hysbysu’r awdurdod cymwys am newid i fanylion cyswllt 6 1 Mae’r rheoliad hwn yn gymwys pan fo manylion cyswllt gweithredwr yn newid. 2 Yn ddarostyngedig i baragraff (3), rhaid i’r gweithredwr hysbysu’r awdurdod cymwys fod ei fanylion cyswllt wedi newid yn ddim hwyrach na 10 diwrnod gwaith ar ôl y newid, a bydd y cyfnod hwnnw o 10 diwrnod yn dechrau â’r diwrnod y mae’r newid yn digwydd. 3 Rhaid i hysbysiad a roddir o dan y rheoliad hwn gael ei anfon i’r awdurdod cymwys yn y cyfeiriad penodedig. 4 Yn y rheoliad hwn, ystyr “cyfeiriad penodedig” yw’r cyfeiriad post neu’r cyfeiriad electronig a roddir gan Weinidogion Cymru o bryd i’w gilydd at ddibenion y rheoliad hwn. Cosbau 7 Pan fo gweithredwr yn torri rhwymedigaeth o dan y Rheoliad Bridio Anifeiliaid neu o dan y Rheoliadau hyn, bydd yr awdurdod cymwys yn ymdrin â’r toriad hwnnw yn unol â’r darpariaethau yn Erthygl 47 o’r Rheoliad Bridio Anifeiliaid. Adolygiad mewn cysylltiad â phenderfyniad a wnaed o dan Erthygl 47 o’r Rheoliad Bridio Anifeiliaid 8 1 Pan fo’r awdurdod cymwys wedi rhoi hysbysiad i gymdeithas y brid neu weithrediad bridio o dan Erthygl 47(2)(a) o’r Rheoliad Bridio Anifeiliaid mewn cysylltiad â phenderfyniad i dynnu yn ôl gydnabyddiaeth cymdeithas y brid neu’r gweithrediad bridio a roddwyd yn unol ag Erthygl 4(3) o’r Rheoliad hwnnw, caiff cymdeithas y brid neu’r gweithrediad bridio hwnnw wneud cais i’r awdurdod cymwys ailystyried y penderfyniad a roddwyd yn yr hysbysiad hwnnw. 2 Rhaid i gais o dan baragraff (1)— a cael ei wneud gan gymdeithas y brid neu’r gweithrediad bridio o fewn y cyfnod o 28 o ddiwrnodau sy’n dechrau â’r diwrnod y cyflwynir yr hysbysiad perthnasol; a b nodi’r rhesymau dros wneud y cais a chael ei gyflwyno gyda’r dystiolaeth honno y mae cymdeithas y brid neu’r gweithrediad bridio yn credu ei bod yn ategu’r rhesymau hynny. 3 Caiff yr awdurdod cymwys ofyn am dystiolaeth gan gymdeithas y brid neu’r gweithrediad bridio i ategu’r cais. 4 Rhaid i’r awdurdod cymwys, cyn gynted ag y bo’n rhesymol ymarferol— a ystyried y cais a gwneud penderfyniad mewn cysylltiad ag ef; b rhoi hysbysiad ysgrifenedig i gymdeithas y brid neu’r gweithrediad bridio yn nodi a yw’r penderfyniad wedi ei gadarnhau neu ei wrthdroi; ac c os caiff y penderfyniad ei wrthdroi, cymryd y camau priodol mewn cysylltiad â’r penderfyniad a gafodd ei wrthdroi. 5 Nid yw argaeledd adolygiad o dan y rheoliad hwn yn atal hysbysiad a ddisgrifir ym mharagraff (1) rhag cael effaith yn syth ar ôl ei gyflwyno. Diwygio Rheoliadau’r Fasnach mewn Anifeiliaid a Chynhyrchion Perthynol (Cymru) 2011 9 1 Mae Rheoliadau’r Fasnach mewn Anifeiliaid a Chynhyrchion Perthynol (Cymru) 2011 wedi eu diwygio fel a ganlyn. 2 Yn rheoliad 15(1) (gweithdrefn wrth fewnforio), ar ôl is-baragraff (c) mewnosoder— ch y gwiriadau sy’n ofynnol gan Erthygl 37(1) o Reoliad (EU) 2016/1012 Senedd Ewrop a’r Cyngor dyddiedig 8 Mehefin 2016 ar amodau sootechnegol ac achyddol ar gyfer bridio a masnachu anifeiliaid bridio o frid pur, moch bridio hybrid a’u cynhyrchion cenhedlol, a dod â hwy i’r Undeb, ac sy’n diwygio Rheoliad (EU) Rhif 652/2014, Cyfarwyddebau’r Cyngor 89/608/EEC a 90/425/EEC ac yn diddymu actau penodol ym maes bridio anifeiliaid. 3 Yn Atodlen 1 (Deddfwriaeth yr Undeb Ewropeaidd), ar y diwedd mewnosoder— Rheoliad (EU) 2016/1012 Senedd Ewrop a’r Cyngor dyddiedig 8 Mehefin 2016 ar amodau sootechnegol ac achyddol ar gyfer bridio a masnachu anifeiliaid bridio o frid pur, moch bridio hybrid a’u cynhyrchion cenhedlol, a dod â hwy i’r Undeb Anifeiliaid bridio o frid pur, moch bridio hybrid a’u cynhyrchion cenhedlol . Dirymiadau 10 Mae’r Rheoliadau a ganlyn wedi eu dirymu— a Rheoliadau Ceffylau (Safonau Sootechnegol) (Cymru) 2006 ; a b Rheoliadau Safonau Sootechnegol (Cymru) 2015 . Lesley Griffiths Ysgrifennydd y Cabinet dros Ynni, Cynllunio a Materion Gwledig, un o Weinidogion Cymru 6 Tachwedd 2018